b'\n_START_ARTICLE_\nMati Turi\n_START_PARAGRAPH_\nMati Turi (s\xc3\xbcndinud 20. jaanuaril 1968 Tartus) on eesti rahvusvaheliselt tunnustatud tenor._NEWLINE_Ta \xc3\xb5ppis Heino Elleri nimelises Tartu Muusikakoolis (l\xc3\xb5petas 1988) ja Eesti Muusika- ja Teatriakadeemias koorijuhtimist Ants \xc3\x9cleoja dirigeerimisklassis. Seej\xc3\xa4rel t\xc3\xa4iendas ta end ooperitenorina, \xc3\xb5ppides Soomes Jaakko Ryh\xc3\xa4neni k\xc3\xa4e all._NEWLINE_1992. aastast alates laulab ta Eesti Filharmoonia Kammerkooris ja on selle solistina esinenud paljudes kontserdipaikades. Ta on teinud koost\xc3\xb6\xc3\xb6d mitme tuntud muusikakollektiiviga ning dirigentide Eric Ericsoni, Robert Cannetti, Howard Armani, Herbert B\xc3\xb6cki, Paul Hillieri, T\xc3\xb5nu Kaljuste, Olari Eltsi, Arvo Volmeri, Eri Klasi ja teistega._NEWLINE_Mati Turi esineb aeg-ajalt ka sooloartistina. Eriti silmapaistev koost\xc3\xb6\xc3\xb6 on andeka pianisti Martti Raidega. Duo Mati Turi ja Martti Raide on erakordne n\xc3\xa4htus Eesti kammermuusikas. Maailmas k\xc3\xb5rgelt tunnustatud tenori Mati Turi repertuaar ulatub barokist t\xc3\xa4nap\xc3\xa4eva muusikani ning ta on vaieldamatult \xc3\xbcks juhtivaid ooperisoliste._NEWLINE_Ta on laulnud Adamsi ooperis "Nixon Hiinas", Dvo\xc5\x99\xc3\xa1ki "N\xc3\xa4kineius", Britteni ooperites "Lucretia teotamine" ja "Koovitaja j\xc3\xb5gi", Haydni ooperites "\xc3\x9cksik saar", "Elu kuu peal", "Armida" ja Verdi "Othellos"._NEWLINE_Mati Turi n\xc3\xa4htav ooperilaulja karj\xc3\xa4\xc3\xa4r algas alles 2005.-2006. aasta paiku, kui ta oli j\xc3\xa4\xc3\xa4nud vabakutseliseks. 2005 tegi ta kaasa Tampere Ooperis Kokkoneni \xe2\x80\x9eViimastes kiusatustes\xe2\x80\x9c ning Soome on andnud talle ooperilaval j\xc3\xa4rjest innustust ja tuge. Siitkaudu on temast ka mujal maailmas rohkem teada saadud: Kokkola Ooperis laulis ta Bizet\' \xe2\x80\x9eCarmenis\xe2\x80\x9c ja Bergi \xe2\x80\x9eLulus\xe2\x80\x9c, Soome Rahvusooperis peaosalist Pauli Korngoldi \xe2\x80\x9eSurnud linnas\xe2\x80\x9c, siis Mihkel K\xc3\xbctsoni k\xc3\xa4e all Schleswig-Holsteinis Busoni \xe2\x80\x9eDoktor Faustis\xe2\x80\x9c ning v\xc3\xa4het\xc3\xa4htis pole olnud ka pidev esinemine Erkki-Sven T\xc3\xbc\xc3\xbcri ooperis \xe2\x80\x9eWallenberg\xe2\x80\x9c rahvusooperis Estonia._NEWLINE_2011. aastal deb\xc3\xbcteeris ta peaosalisena Hollandis Enschedes resideeriva Nationale Reisopera\xc5\x9b Richard Wagneri monumentaalses ooperis \xe2\x80\x9eSiegfried\xe2\x80\x9c. See oli Mati Turi esimene lavaline kokkupuude Wagneri ooperiga. (P. Kuusk 03.10.11) 2012. aastal laulis ta samas teatris Siegfriedi osa ka \xe2\x80\x9eNibelungide s\xc3\xb5rmuse\xe2\x80\x9c viimase ooperi \xe2\x80\x9eJumalate hukk\xe2\x80\x9c lavastuses. "Wagneri laulmise taga on olnud mu \xc3\xb5petaja Jaakko Ryh\xc3\xa4nen," on Mati Turi \xc3\xb6elnud. (A. Laasik 05.09.11)'